Geure | News24
LAST UPDATED: 2018-11-14, 10:46
Die geur van ’n roos, die reuk van ’n braaivleisvuur of ’n koppie koffie.
Hierdie is maar enkele van die magdom geure en reuke wat die mens se reuksintuig kan bespeur. Die nawerking van ’n simboliese daad soos die waarvan ons in Matteus 26:6-13 lees, is soos ’n aangename geur wat mens altyd bybly.
Ons lees dat ’n vrou Jesus met losbare reukolie gesalf het as voorbereiding vir Sy begrafnis. Die verhaal speel hom af teen die agtergrond van komplotte en vuil spel. Die Joodse leiers van Jesus se dag was vol moordplanne. Hulle wou Jesus om die lewe bring. Die reuk van die dood hang in die lug.
Dan word die reuk van die dood verdring deur die geur van die liefde. Dis die liefdesdaad van iemand wat ’n ander se liefdesdaad verstaan. Sy het verstaan dat Jesus Christus se dood, die breek van Sy liggaam, lewe vir haar en ander lewe sou bring.
Wanneer mens verstaan dat God alles gegee het op Golgota, Sy enigste Seun, kan jy ook alles gee. Dit is wat hierdie vrou doen. Sy hou niks terug nie.
Die kosbare fles reukolie wat sy breek vir die salwing, was omtrent soveel werd as al die geld wat ’n gewone werker in ’n jaar verdien het. Sy moes lank gespaar het daaraan. In die konteks van daardie tyd was daar min rykes en baie armes. Baie armes sou met die verkoop van die olie gehelp kon word.
Die dissipels was verontwaardig oor die vermorsing. Om lief te hê, om God lief te hê, is egter nooit vermorsing nie. Ware liefde beteken prysgawe.
Liefde vra nie vir die regte oomblik nie. Wanneer die geleentheid hom voordoen, moet liefde betoon word. Die geleë tyd om liefde te bewys, is nou. Môre mag te laat wees. Liefde kan nie in rand en sent gemeet word nie, dit gee alles soos Christus ons leer deur Sy selflose liefde op Golgota. In antwoord op God liefde kan ons nie selfsugtige en afgemete lewens leef nie. ’
n Lewe van liefde is soos ’n fles reukolie wat gebreek word. Almal kom agter wat gebeur het. Gee jou lewe ook ’n liefdesgeur af?